Brüssel 11.8.2004

KOM(2004) 550 lõplik

Ettepanek:

NÕUKOGU MÄÄRUS

millega muudetakse Euroopa Parlamendi ja nõukogu määrust (EÜ) nr 2037/2000 klorofluorosüsivesinike kvootide määramise võrdlusaasta osas 1. mail 2004 ühinenud liikmesriikide suhtes

(komisjoni esitatud)

SELETUSKIRI

Käesolev ettepanek EL-25 tootjatele ja importijatele määrusega (EÜ) nr 2037/2000 sätestatud klorofluorosüsivesinike (HCFCde) kvootide määramise võrdlusaasta muutmiseks ainult 1. mail 2004 ühinenud kümne uue liikmesriigi osas on vajalik alltoodud põhjustel.

Taust

Euroopa Parlamendi ja nõukogu määrusega (EÜ) nr 2037/2000 kehtestati importijatele HCFCde turuleviimise kvootide määramise võrdlusaastaks 1999. Rakendades nimetatud võrdlusaastat EL-15 suhtes, määrati aastateks 2003–2009 HCFCde importijatele EL-15s kvoodist 4-protsendine osa ja ELi tootjatele kvoodist 96-protsendine osa (komisjoni otsus 2002/654/EÜ).

2004. aastal kohaldatakse EL-15 suhtes HCFCde turuleviimise kvooti 2003 ODP-tonni (määruse EÜ nr 2037/2000 III lisa) – 1922,88 ODP-tonni ELi tootjatele ja 80,12 ODP-tonni importijatele.

Ühinemislepinguga sätestatakse määruse (EÜ) nr 2037/2000 III lisas nimetatud HCFCde koguse (turuleviimise kvoodid) tehniline muudatus, et võtta arvesse uute liikmesriikide HCFCdega seotud õigusi. 2004. aastal suurendatakse HCFCde turuleviimise kvooti 206 ODP-tonni võrra. Kuna uued liikmesriigid ühinesid alles 1. mail 2004, on tegelik HCFC kvoot 137,33 ODP-tonni (8/12 iga-aastasest kvoodist). Ühinemisläbirääkimiste käigus ei taotletud võrdlusaasta muutmist.

Alates 1. maist 2004 on vaja komisjoni otsust 2004/176/EÜ muuta, et võtta arvesse uute liikmesriikide impordinõudeid kontrollitavate ainete suhtes ja muu hulgas määrata HCFCde turuleviimise kvoot. Samuti on vaja muuta komisjoni 12. augusti 2002. aasta otsust 2002/654/EÜ, millega määratakse kindlaks süsteem klorofluorosüsivesinike kvootide määramiseks tootjatele ja importijatele aastateks 2003–2009 määruse (EÜ) nr 2037/2000 kohaselt.

Algne kvootide jaotamine

Algne HCFCde turuleviimise kvootide jaotamise kava põhines võrdlusaastal 1999. Uute liikmesriikide esitatud andmete alusel määratakse importijatele 2004. aasta lisakvoodist 3,9% ja EL-15 tootjatele 96,1%, kuna uutes liikmesriikides ei ole HCFCde tootjaid. HCFCde kvoot EL-10le on 137,33 ODP-tonni (8/12 iga-aastasest kvoodist). Korralduskomitee koosolekul 6. mail taotles mitu uut liikmesriiki HCFCde kvootide määramiseks hilisemat võrdlusaastat; ettepanekut toetasid mõned EL-15 liikmesriigid ja vastu ei olnud keegi. Ettepanekut põhjendati mitmete argumentidega, eelkõige sellega, et tegeliku turuolukorra võimalikult täpseks kajastamiseks tuleks võrdlusaastaks võtta viimased aastad ja et sel põhjusel oli EL-15 muutnud aastal 2000 määruses 2037/2000 sätestatud võrdlusaastat.

Argumendid hilisema võrdlusaasta valimiseks (aastate 2002 ja 2003 keskmine)

- Võrdlusaasta muutmist toetab suur osa uusi liikmesriike ja EL-15 liikmesriike.

- EL-15 muutis võrdlusaasta 2000. aastal määruse (EÜ) nr 2037/2000 muudatusega aastast 1996 aastaks 1999, kuna määruse kinnitamine oli võtnud aega neli aastat ja liikmesriigid nõudsid, et võrdlusaasta impordiandmed peaksid olema kõige uuemad.

- Võrdlusaasta muutmine ei mõjuta keskkonda; tegemist on vaid kaubandusküsimusega, kuna turuleviimise kvootide kogusummat ei muudeta.

- See võimaldab mõnedel EL-10 aastatel 2002/2003 tegutsenud ettevõtjatel, keda 1999. aastal veel turul ei olnud, oma tegevust jätkata.

- HCFCde turuleviimise kvootide üldjaotus EL-25s muutub veidi. Kui võrdlusaasta muudetakse aastast 1999 aastate 2002 ja 2003 keskmiseks, langeb tootjate üldine osa HCFC kvoodist 0,3% võrra 96,0%lt 95,7%le.

Uue võrdlusaasta (aastate 2002 ja 2003 keskmine) mõjud

Võrdlusaasta 1999 asendamine aastate 2002 ja 2003 keskmisega tooks kaasa uute liikmesriikide importijate kvoodi suurenemise 10,35 ODP-tonnini ja tootjate kvoodi suurenemise 126,99 ODP-tonnini vastavalt 5,44 ODP-tonnilt ja 131,89 ODP-tonnilt aastal 1999.

Ettepanek:

NÕUKOGU MÄÄRUS

millega muudetakse Euroopa Parlamendi ja nõukogu määrust (EÜ) nr 2037/2000 klorofluorosüsivesinike kvootide määramise võrdlusaasta osas 1. mail 2004 ühinenud liikmesriikide suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 57 lõiget 2,

võttes arvesse komisjoni ettepanekut[1]

ning arvestades järgmist:

(1) Euroopa Parlamendi ja nõukogu 29. juuni 2000. aasta määrus (EÜ) nr 2037/2000 osoonikihti kahandavate ainete kohta[2] määrab klorofluorosüsivesinike (HCFCde) kvootide eraldamise võrdlusaastaks aasta 1999. HCFCde turg kümnes uues liikmesriigis on võrreldes aastaga 1999 oluliselt muutunud: turule on tulnud uusi ettevõtteid ja muutunud on HCFCde turuosad. Aasta 1999 rakendamine võrdlusaastana nendes uutes liikmesriikides tooks kaasa paljude ettevõtete impordikvoodist ilmajäämise. Seda võiks lugeda meelevaldseks ja see võib viia mittediskrimineerimise ja õiguspäraste ootuste põhimõtete rikkumiseni.

(2) Üldreeglina peaksid kvoodid põhinema kõige uuematel ja representatiivsematel näitajatel, et vältida uute liikmesriikide importijate väljajäämist. Seetõttu on asjakohane valida aastad, mille osas on olemas kõige uuemad andmed. Et võimalikult täpselt kajastada olukorda kümne uue liikmesriigi HCFCde turul, tuleks nende liikmesriikide ettevõtete jaoks võrdluse alusena rakendada aastate 2002 ja 2003 keskmist turuosa.

(3) Seepärast tuleks määrust (EÜ) nr 2037/2000 vastavalt muuta.

(4) Käesolevat määrust tuleks kohaldada alates uute liikmesriikide ühinemise kuupäevast,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 2037/2000 artikli 4 lõike 3 lõigule i lisatakse järgmine punkt i: „ i) erandina punktist h tagab iga Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia tootja ja importija, et tema turuleviidavate või omaenda tarbeks kasutatavate klorofluorosüsivesinike kalkuleeritud maht, väljendatuna protsentosana punktides b, d, e, ja f ette nähtud kalkuleeritud mahtudest, ei ületa tema protsentuaalset keskmist turuosa aastatel 2002 ja 2003.“

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas .

Seda kohaldatakse alates 1. maist 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel

Nõukogu nimel

eesistuja

[1] EÜT L 244, 29.9.2000, lk. 1, viimati muudetud määrusega (EÜ) nr 1804/2003 (ELT L 265, 16.10.2003, lk. 1)

[2] EÜT L 244, 29.9.2000, lk. 1, viimati muudetud määrusega (EÜ) nr 1804/2003 (ELT L 265, 16.10.2003, lk. 1)